**Φύλλο εργασίας (επαναληπτικό εν.1,2)**

* **Να μελετήσετε όσα έχουμε διδαχθεί στις ενότητες 1 και 2(γραμματική, συντακτικό, λεξιλόγιο)**
* **Διαβάστε προσεκτικά το κείμενο και δώστε τις απαντήσεις σας στις ερωτήσεις και ασκήσεις που ακολουθούν.**

**ΚΕΙΜΕΝΟ**

**ΠΕΙΤΕ ΝΑΙ ΣΤΟ ΟΙΚΟΓΕΝΕΙΑΚΟ ΤΡΑΠΕΖΙ**

Ένα μεγάλο ποσοστό ανθρώπων λόγω των έντονων ρυθμών της σημερινής καθημερινότητας τρώνε συνήθως μόνοι τους, με αποτέλεσμα ένας από τους πιο παλιούς και παραδοσιακούς θεσμούς της οικογένειας να τείνει πλέον να εκλείψει. Το οικογενειακό τραπέζι, ταυτισμένο με την αίσθηση της θαλπωρής και της ζεστασιάς που αποπνέει η εικόνα όλης της οικογένειας συγκεντρωμένης γύρω από το τραπέζι, τείνει σε μια εποχή που το έχουμε περισσότερο ανάγκη, να αντικατασταθεί από μοναχικά και βιαστικά γεύματα. Τρώμε βιαστικά και μόνοι μας σε κάποιο διάλειμμα της δουλειάς ή όταν είμαστε στο σπίτι μπροστά στην ανοιχτή τηλεόραση, μια συνήθεια, που φαίνεται να έχει αντικαταστήσει την επικοινωνία με τα υπόλοιπα μέλη της οικογένειας.

Παράλληλα, βέβαια, έχει μειωθεί κατά πολύ και ο ποιοτικός χρόνος που περνάει μια οικογένεια μαζί, με άμεση συνέπεια τη διατάραξη της ομαλής συνύπαρξης και επικοινωνίας. Όλο και περισσότερο, παραπονιόμαστε για μια αίσθηση απομάκρυνσης και αποστασιοποίησης που φαίνεται να χαρακτηρίζει πια τις διαπροσωπικές μας σχέσεις. Οι αλλαγές αυτές, που παρατηρούμε να εδραιώνονται όλο και περισσότερο στην καθημερινότητά μας, αναδεικνύουν μια ανάγκη προστασίας και επαναφοράς αυτού του συνδετικού κρίκου της οικογένειας.

* Η ισορροπία και η αρμονία των σχέσεων μας μπορεί να ενισχυθεί και να διατηρηθεί μόνο μέσα από την καθημερινή επαφή και αλληλεπίδραση με τα άλλα μέλη της οικογένειας.
* Εδώ, έγκειται και η αξία του οικογενειακού τραπεζιού καθώς συγκεντρώνει την οικογένεια, προσφέροντας στα μέλη τη δυνατότητα να συζητήσουν μεταξύ τους, να ανταλλάξουν απόψεις, να δείξουν το ενδιαφέρον τους, ακόμα και να εκφράσουν τη διαφωνία τους.
* Μέσω της αλληλεπίδρασης με τα άλλα μέλη της οικογένειας τα παιδιά μαθαίνουν να κοινωνικοποιούνται και αναπτύσσεται η γλωσσική τους ικανότητα.
* Αποκτούν αυτοπεποίθηση και εμπιστοσύνη στον εαυτό τους, καθώς τους προσφέρεται η θεμελιώδης αίσθηση της στήριξης και της ασφάλειας.
* Διδάσκονται πώς να διαπραγματεύονται, να επιλύουν προβλήματα και να μαθαίνουν από τους άλλους.
* Τους βοηθά να εσωτερικεύσουν κώδικες συμπεριφοράς και να αναπτύξουν θετικές διαπροσωπικές σχέσεις δίνοντάς τους μια αίσθηση συνέχειας και μια ασφαλή βάση που θα τους στηρίζει στην ανάπτυξη και εξέλιξή τους.

Σε μια εποχή, λοιπόν, που τα δεδομένα αλλάζουν συνεχώς, αποκαλύπτοντας ένα νέο τοπίο, ας προσπαθήσουμε να κρατήσουμε την παράδοση που για χρόνια τιμούσαν οι πρόγονοί μας. Ας καθιερώσουμε ξανά την οικογενειακή σύναξη γύρω από το τραπέζι. Τα οφέλη είναι ιδιαίτερα σημαντικά και μας αφορούν όλους!

(Διασκευή Νατάσσα Νικολακάκου, Οικογενειακή Σύμβουλος Ψυχοθεραπεύτρια M.Sc)

**ΕΡΩΤΗΣΕΙΣ- ΑΣΚΗΣΕΙΣ:**

1. Να βρείτε ποιες από τις παρακάτω προτάσεις που σχετίζονται με το κείμενο είναι σωστές ή λανθασμένες. Να δικαιολογήσετε αυτές που είναι σωστές με αναφορά στα αντίστοιχα αποσπάσματα από το κείμενο.

* Η συνήθεια του οικογενειακού τραπεζιού έχει περιοριστεί στην εποχή μας.
* Στην εποχή μας έχει αυξηθεί ο ποιοτικός χρόνος που περνούν τα μέλη της οικογένειας μαζί.
* Το οικογενειακό τραπέζι δίνει ευκαιρίες καθημερινής επικοινωνίας και αλληλεπίδρασης μεταξύ των μελών της οικογένειας.
* Καλό είναι να εγκαταλείψουμε την παράδοση του οικογενειακού τραπεζιού, γιατί με αυτό δεν ωφελούνται όλα τα μέλη της οικογένειας. (μ.2)

1. Να γράψετε δύο λόγους για τους οποίους αξίζει να συγκεντρώνεται όλη οικογένεια γύρω από το οικογενειακό τραπέζι σύμφωνα με το κείμενο. (μ.2)
2. Να μεταφέρετε τους ρηματικούς τύπους σε παρελθοντικούς χρόνους με συνοπτικό και μη συνοπτικό ποιόν ενέργειας: (μ.2)

* αποπνέει
* τρώμε
* φαίνεται
* παραπονιόμαστε
* αναδεικνύουν

1. Να βρείτε τα συνθετικά μέρη των λέξεων και με το πρώτα συνθετικά τους να φτιάξετε δύο δικές σας σύνθετες λέξεις (2 για κάθε συνθετικό):

* αλληλεπίδραση
* τηλεόραση (μ.1)

1. Να γράψετε από το κείμενο πέντε(5) λέξεις που περιέχουν αχώριστα μόρια και να σημειώσετε τα αχώριστα μόρια δίπλα στη λέξη. (μ.1)
2. Να βρείτε τα υποκείμενα των ρημάτων στην παρακάτω παράγραφο και δικαιολογήσετε τις περιπτώσεις που το υποκείμενο παραλείπεται:

**«Σε μια εποχή, λοιπόν, που τα δεδομένα αλλάζουν συνεχώς, αποκαλύπτοντας ένα νέο τοπίο, ας προσπαθήσουμε να κρατήσουμε την παράδοση που για χρόνια τιμούσαν οι πρόγονοί μας. Ας καθιερώσουμε ξανά την οικογενειακή σύναξη γύρω από το τραπέζι. Τα οφέλη είναι ιδιαίτερα σημαντικά και μας αφορούν όλους!»** (μ.2)

1. Να γράψετε τα συνώνυμα των λέξεων που σημειώνονται με κόκκινα γράμματα στο κείμενο. (μ.2)
2. Να γράψετε την περίληψη του κειμένου. (μ. 8)

Καλές γιορτές!!!